Анвар Сафарзода

Анвар Сафарзода (Сафарзода Анвар Ислом, пештар Сафаров Анвар Исломович; зод. 26 августи 1985, ноҳияи Фархор, Тоҷикистон) — ҳуқуқшинос, омӯзгор ва давлатмарди тоҷик, доктори илмҳои ҳуқуқшиносӣ (2019), профессор. Ёрдамчии Президенти Ҷумҳурии Тоҷикистон оид ба масъалаҳои рушди иҷтимоӣ ва робита бо ҷомеа (аз 2026).

 Зиндагинома 
Анвар Сафарзода 26 августи соли 1985 дар ноҳияи Фархор ба дунё омадааст. Соли 2002 ба факултети ҳуқуқшиносии Донишгоҳи давлатии миллии Тоҷикистон дохил шуда, соли 2007 онро бо дипломи аъло хатм намудааст. Оиладор ва соҳиби 4 фарзанд мебошад.

 Корнома 
Фаъолияти кории худро соли 2007 ҳамчун ассистенти кафедраи ҳуқуқи ҷиноятии ДМТ оғоз намудааст. Солҳои 2009—2012 аспиранти шуъбаи рӯзона ва солҳои 2012—2015 дотсенти кафедраи мазкур ва аз соли 2015 то соли 2021 вазифаи мудири кафедраи ҳуқуқи ҷиноятӣ ва муқовимат бо коррупсияи Донишгоҳи миллии Тоҷикистонро бар дӯш дошт.

Солҳои 2021—2026 дар вазифаҳои муовини сардор ва сардори Раёсати маориф, фарҳанг ва иттилооти Дастгоҳи иҷроияи Президенти Ҷумҳурии Тоҷикистон фаъолият намудааст.

27 январи соли 2026 бо Фармони Президенти Ҷумҳурии Тоҷикистон Ёрдамчии Президенти Ҷумҳурии Тоҷикистон оид ба масъалаҳои рушди иҷтимоӣ ва робита бо ҷомеа таъйин шуд.

 Фаъолияти илмӣ 
Анвар Сафарзода муҳаққиқи масъалаҳои сиёсати ҳуқуқи ҷиноятӣ, муқовимат ба ҷиноятҳои иқтисодӣ ва коррупсия мебошад. Соли 2011 дар шаҳри Москва рисолаи номзадиашро дар мавзӯи «Ҷавобгарии ҷиноятӣ барои қонунигардонии маблағҳои пулӣ ё молу мулке, ки ғайриқонунӣ ба даст оварда шудаанд» ва соли 2019 рисолаи докториашро дар мавзӯи «Ҳифзи ҳуқуқии ҷиноятии фаъолияти соҳибкорӣ дар Ҷумҳурии Тоҷикистон» ҳимоя намудааст.

Муаллифи беш аз 100 асари илмию тадқиқотӣ ва таълимию методӣ мебошад. Ӯ ҳамчун узви гурӯҳи корӣ дар таҳияи лоиҳаҳои Кодекси иҷрои ҷазои ҷиноятӣ ва Қонуни Ҷумҳурии Тоҷикистон «Дар бораи муқовимат бо коррупсия» иштирок намудааст.

 Ҷоизаҳо 

 Ҷоизаи давлатии ба номи Исмоили Сомонӣ барои олимони ҷавон дар соҳаи илм ва техника (2016);
 Аълочии маориф ва илми Ҷумҳурии Тоҷикистон.

 Эзоҳ 

Гурӯҳ:Ҳуқуқшиносони Тоҷикистон